«Olin toona 11-aastane, kui Tartust pärit tütarlapsega kirjavahetust pidasime,» kirjeldab Licia hetke, mil ta esimest korda Eestist kuulis. «Üheks aastat hiljem kolisin armastusele järele Soome ja siin sattusin ma kuulama eestlaste raadiot Finest FM,» räägib Licia, kelle sõnul võitis ta südame just 90ndate Eesti tantsumuusika. «Hakkasin eestlaste raadiot aina enam kuulama, googeldasin ajastut ja muusikuid, viimaks tellisin Eesti muusikaga kassette ja CD-plaate,» kirjeldab ta pühendumust ja lisab, tolleaegse muusika kauamängivaid ei olegi lihtne leida. «Keeruline tellida ja kallid pealegi,» tunnistab ta. Licia lemmikute hulka sellest ajastust kuuluvadl: Astra, Estin, Caater, 2 Quick Start ja BestB4. «Ja muidugi meeldib mulle Nexus, kuigi see kollektiiv pärineb hilisemast ajast,» lisab ta juurde. Korra on õnnestunud naisel oma lemmikuid ka live'is kohata. «90ndate peol Soomes sain võimaluse kohata ja kuulata Astrat ning Estinit,» räägib ta elevusest.

Animatsioonistuudios ja raadios töötava noore naise jaoks on hämmastav, kui palju leiab Eesti muusikast kuulsate lugude covereid. «90ndate Eesti muusikuid ei huvitanud, mida muu maailm nende muusikast arvata võiks ja nad tegid muusikat riske võttes ning kogu hingest,» kirjeldab Licia ajastut. «Muusikud unistasid ning viisid oma unistused täide. See ütleb palju Eestlaste kohta: neil on ambitsiooni, eesmärke ja unistusi ning nad ei lase kellelgi neid peatada - hoolimata sellest, et tegemist on väikese riigi ja rahvaga,» on naine Eestist ja eestlastest vaimustuses.



Nädala lõpus väisab naine Eestit. «We Love The 90s on üritus, mida ma pean külastama,» annab Licia teada ja unistab, et kohtab seal oma lemmikartiste. Samuti palub naine lahkeid inimesi, kellel on leidumas Eesti muusika kauamängivaid ning valmis need Liciale kinkima, talle teada andma.